L'alcaldessa i el president de la Diputació han inaugurat la Biblioteca del Fondo: Ajuntament de Santa Coloma de Gramenet\nL'alcaldessa i el president de la Diputació han inaugurat la Biblioteca del Fondo\n11/09/2014 Notes de premsa\nSanta Coloma celebra l’obertura de la quarta biblioteca de la ciutat, la Biblioteca del Fondo, que té un fons especial en ‘Cuines del món’.\nL'alcaldessa, Núria Parlon, i el president de la Diputació, Salvador Esteve, en el moment de la inauguració\nSanta Coloma de Gramenet, 11 de setembre de 2014.- Aquest matí l’alcaldessa de Santa Coloma de Gramenet, Núria Parlon, i el president de la Diputació de Barcelona, Salvador Esteve, han inaugurat la nova Biblioteca del Fondo, un nou equipament que completa els serveis que ofereix l’Edifici Fondo en aquest barri –mercat municipal, llar d’infants i supermercat-.\nL’acte ha començat amb una jornada de portes obertes en la que han participat més de mil cinc-centes persones, i diferents activitats infantils i familiars. Al carrer, s’ha pogut gaudir d’una batucada i a la primera planta de l’Edifici Fondo s’ha realitzat un taller de cuina. L’acte també ha comptat amb l’assistència de diferents representants de l’Ajuntament i de la Diputació, d’entitats locals i de molts veïns i veïnes del barri del Fondo.\nPosteriorment s’ha fet un recorregut per les dependències del nou equipament. La nova biblioteca neix amb un fons inicial de 32.500 documents. A la primera planta s’ubiquen el pati i el vestíbul d’accés al recinte, així com el punt d’atenció i un espai dedicat a exposicions temporals i a actes adreçats a la ciutadania. A la segona planta hi ha una zona infantil, l’espai multimèdia, l’àrea de revistes, la sala polivalent i l’àrea d’informació i fons, així com diferents espais de treballs per als usuaris i usuàries. També en aquesta planta hi ha una de les zones singulars que proporciona una personalitat pròpia a l’equipament, l’espai dedicat a “Cuines del món” que, amb un fons especialitat en gastronomia i alimentació amb gairebé 2.000 volums, disposa d’una cuina i de les eines necessàries per desenvolupar activitats gastronòmiques.\nÉs la 4ª. Biblioteca de la ciutat –s’afegeix a la Central, Can Peixauet i Singuerlín-Salvador Cabré-, i completa la xarxa d’aquests equipaments segons el Pla municipal de servei bibliotecari 2011-2015 que es va aprovar al Ple municipal del 23 de desembre 2010.\nForma part del pla estratègic que van encetar l’any 2010 l’Ajuntament de Santa Coloma i la Diputació de Barcelona per fomentar la lectura i la vida cultural a la ciutat, i contribuir a la cohesió social del municipi.\nCompta amb una cuina habilitada, ubicada a l’espai “Cuines del món”, amb 90m2 i tots els estris necessaris per fer demostracions, tallers, xerrades i activitats de gastronomia.\nAquest espai serà gestionat per una Comissió formada per Fondo Comerç, la unitat UB-Bullipedia (Campus Alimentació) i l’Ajuntament, entre d’altres\n**Us adjuntem dues imatges de l’acte d’avui\nPer a més informació i/o contactes: Servei de Comunicació Ajuntament de Santa Coloma de Gramenet comunicació@gramenet.cat morilloga@gramenet.cat


El Barça campió! | Bloc de Joan Brunet i Mauri\nPosted by Joan Brunet i Mauri | maig 19, 1994 | Articles, Esports | 0 |\nMalgrat que no sóc futuròleg—ja que quan escric aquest comentari és dimecres migdia i desconec, per tant, el resultat del partit d’Atenes—no m’erraré gens ni mica en assegurar que el Barça és Campió. El que ja no sé és si ho és d’Europa… Però, succeís el que succeís anit a l’Estadi Olímpic d’Atenes, el Barça continua essent Campió… de la Lliga espanyola. Faig vots perquè, quan el lector llegeixi aquestes ratlles, el Barça hagi aconseguit sumar al títol de Campió de la Lliga el de Campió d’Europa, per haver derrotat al “berlusconià” equip del Milà. Si és així ningú no podrà dubtar que enguany, l’equip més emblemàtic de Catalunya, ha tingut la sort dels campions, la sort que els déus de l’Olimp tenen reservada a aquells que l’han buscada amb obstinació.\nSi, com espero, el Barça és de nou Campió d’Europa, tots farem cara de son aquest matí. Els uns perquè no haurem dormit celebrant—amb cava!– la victòria dels “guerrers” barcelonistes davant els “berlusconians” milanesos. Els altres perquè els petards, les botzines i els crits desfermats dels “culés” més fanàtics, agosarats i fantàstics, no ens hauran deixat tancar els ulls fins ben entrada la matinada. Tant se val. Es, diuen, un nou dia de glòria per a Catalunya, per a Barcelona, per a l’esport…\nMalgrat que m’alegri de les victòries del Barça, deixo constància de que no milito en la legió dels que, quan l’equip blau-grana aconsegueix un títol, es deixen portar per l’eufòria col.lectiva, capaç de postergar en un segon terme qualsevol assumpte o qüestió, per urgent i important que sigui. Tot sembla que pugui esperar unes hores… Com a mínim les suficients per a conèixer la sort del Barça i, si s’escau, celebrar-la com cal. Ahir el matí, per exemple, vaig fer tres trucades telefòniques que, per a mi, eren importants i que també ho eren per a aquells als quals volia localitzar. L’esforç fou en va. No vaig trobar ningú. El primer devia haver-se traslladat a Atenes ja que no es volia perdre el partit en directe. El segon possiblement devia haver tingut cura de prendre posicions davant el televisor, no fos cas que es perdés algun detall “avant-match”. El tercer segurament s’estava recuperant de l’elevada dosi de “Barça-mania” que el Canal 33 li etzibà abans d’ahir.\nI és que això del Barça és una febre que ho depassa tot. Fins és capaç de fer canviar de lloc actes oficials. De trastocar horaris per tal que no coincideixin amb el moment orgasmàtic col.lectiu més transcendent: l’hora del partit. De deixar minimitzades i reduïdes a la més mínima expressió les notícies del dia. Qui es recordava ahir d’altra cosa que no fos del Barça i d’Atenes? El Barça era tema de conversa obligada arreu, com si d’un estrany senyal tribal d’identitat es tractés. Tothom parlava del Barça… Que si guanyarà, que si el Milà és el favorit… I si, per aquells atzars, t’oblidaves d’encetar una conversa sense referir-te al Barça, corries el perill que et miressin malament, que t’assenyalessin amb el dit i que deixessin de considerar-te dels “seus”.\nRes no tinc en contra del Barça. Molt al contrari. Però sóc dels que penso que, amb l’equip de futbolistes del qual disposa, allò que hauria d’ésser normal, és que mai no perdés. I potser per això, quan perd un partit, és quan m’adono dels molts i complicats interessos que s’amaguen darrera del que en diem esport professional.\nAvui però ja és un altre dia. El dia després de la nostra particular Odissea. Potser el Barça ha guanyat. Dies de celebracions i de glòria ens esperen… Potser el Barça—Déu no ho vulgui—ha perdut. Dies de desenganys i de malhumors se’ns anuncien. Però que ningú no es preocupi. El Barça és Campió… de la Lliga. I… si no ho és d’Europa, l’any que ve ho serà… Mentre, disposem-nos a retornar, estoicament, a la rutina i a l’actualitat de cada dia que el Barça—qui sap si sortosament—ens ha “segrestat” per uns dies… I és que el Barça continua essent quelcom més que un Club…\nPublicat a Diari de Sabadell, el 19 de maig de 1994\nPreviousGonzález i Aznar\nNextFesta Major i memòria popular


L’Ajuntament destina 130.000 euros a subvencionar la contractació de persones a l’atur — Portal de la Ciutat d'Esplugues de Llobregat\nEmpiezapori, empresa espluguina que ha contractat a través d'aquestes subvencions\nL’Ajuntament d’Esplugues, en col·laboració amb la Diputació de Barcelona, ha obert una nova convocatòria de subvencions a empreses i entitats per a la contractació de persones en situació d'atur residents a Esplugues. Es tracta d’ajuts que cobreixen el 50% dels nous llocs de treball creats, que han de tenir una durada mínima d’un any, i s’adrecen a empreses privades i entitats sense afany de lucre ubicades a l’àrea metropolitana de Barcelona amb plantilla inferior a 250 persones treballadores i que no tributin per l’Impost d’Activitats Econòmiques. A més, la contractació subvencionada ha de suposar una ampliació de la plantilla.\nPer a aquesta nova edició es compta amb un pressupost d’uns 130.000 euros, de manera que es calcula que el nombre de contractacions subvencionables pugui arribar a les 30, en funció de la categoria professional i si és jornada completa o parcial. Els contractes poden ser temporals o indefinits i s’hauran d’iniciar, com a màxim, l’1 de gener del 2018. Les sol·licituds de subvenció, que es poden fer a través de la Seu Electrònica, es poden realitzar fins el 30 de novembre del 2017 o fins que s’esgoti el crèdit disponible.\nLes persones beneficiàries, que hauran de passar un període de formació a l'Ajuntament, seran residents a Esplugues des de fa un any i en situació d'atur des d'almenys tres mesos. Tindran prioritat les persones entre 16 i 35 anys, els majors de 45 anys, les persones amb discapacitat, les que pertanyen a famílies amb tots els seus membres a l’atur, els aturats de llarga durada i que hagin exhaurit la prestació per desocupació i les dones desocupades.\nLa d’enguany és la cinquena edició d’aquesta línia de subvenció que es realitza a Esplugues i la primera finançada per la Diputació de Barcelona –a través del seu Programa Complementari de Foment de l’Ocupació Local 2017-2018–, ja que les anteriors es van fer en col·laboració amb l’Àrea Metropolitana de Barcelona o amb recursos propis de l’Ajuntament. A l’edició 2016-17 es van formalitzar 15 contractes, 5 dels quals són indefinits des de l’inici. A anteriors convocatòries s’ha assolit un 91% de contractació indefinida.\nPer a l’alcaldessa d’Esplugues, Pilar Díaz, es tracta d’un “programa interessant que sens dubte contribueix a impulsar l’ocupació a la nostra ciutat, una de les prioritats municipals i que s’inclou al Pacte per a la reactivació econòmica i la creació d’ocupació d’Esplugues vigent, que vam aprovar per unanimitat al consistori i vam signar amb els agents econòmics i locals”.


un comissionat i alguna cosa més - Regió7 :: El Diari de la Catalunya Central\nun comissionat i alguna cosa més\n05.03.2016 | 00:00\nquesta setmana hem tingut les primeres pistes dels plans del nou comissionat del govern municipal de Manresa per al centre històric, una figura fins ara inexistent i que és una de les principals novetats d'aquest mandat. La figura ha nascut amb una polèmica afegida per la persona elegida, Adam Majó, fins a les darreres eleccions cap de la CUP a l'Ajuntament i militant històric d'aquesta formació, de la qual va ser un dels puntals durant tota una generació. El col·lectiu antisistema va reaccionar amb agror insòlita en interpretar el nomenament com una mena de traïció, mentre que CDC ho presentava com una prova de pluralisme. Política a banda, és indiscutible que Majó ha fet del nucli antic una de les seves principals preocupacions durant anys, i en té un coneixement profund que poquíssims regidors podrien exhibir. Per tant, la seva capacitació per a la feina a priori és clara, i aquest és el criteri que ha d'importar.\nMajó ha detallat quaranta actuacions que té en cartera, definides després de parlar amb una trentena de persones amb coneixement del nucli històric. La llista és sensata i adient. Però presenta un problema doble: són moltes accions soltes, no un pla estratègic calculat per sumar energies acumulativament, sobretot si -i aquest és el segon problema- només tenen al darrere la voluntat i la capacitat d'una persona.\nL'Ajuntament entén la figura del comissionat com algú que no està sol sinó al contrari, com una figura de dinamització i enllaç que ha d'impulsar i coordinar el treball de totes les àrees del govern al nucli històric. Tanmateix, aquesta definició té tots els números per quedar en simple filosofia si el comissionat no disposa de més eines que les que li vagin prestant les diferents regidories atenent a les seves demandes. Sabem que les polítiques i les burocràcies tendeixen a atendre les seves pròpies inèrcies i només marginalment destinen recursos i esforços a allò que se'ls encomana des de fora. En el pitjor dels casos, fins i tot poden reaccionar defensivament a les intromissions. Que hi hagi una persona no adscrita que intenti coordinar esforços per donar enfocaments transversals als problemes no vol dir que s'aconsegueixi. Dir-ho no és fer-ho.\nEl nucli històric de Manresa és el problema més pesant i complex de la ciutat. Capgirar la tendència al declivi i generar una dinàmica de regeneració social i econòmica serà impossible si no s'hi aplica la màxima potència política i tota l'artilleria pressupostària. Certament, la microgestió i les petites inversions poden ser molt útils, i aquest pot ser el terreny del comissionat. Però l'important és iniciar el gir transformador que no s'ha aconseguit fins ara. Si el comissionat n'ha de ser el detonador, no pot ser un genet solitari. Necessita equip i mitjans. I a l'Ajuntament, si més no els recursos humans, hi són. I no sempre estan ben aprofitats. Les dificultats i importància de l'objectiu bé mereixerien que la lloable iniciativa de nomenar un especialista no quedi coixa només començar.


A Colòmbia només les FARC s’han de fer perdonar\nLa signatura de l’acord de pau entre el govern de Colòmbia i la guerrilla de les FARC ha provocat una allau d’articles i reportatges sobre aquesta guerrilla i les dificultats en el camí cap a la reconciliació. De fet, a pesar de la rúbrica, el procés no està tancat i diumenge s’ha de refrendar en una consulta popular en què un sector important de la societat demana el ‘no’.\nEl principal argument dels opositors a la pau –ben representats políticament i mediàtica- és bàsicament que l’acord ofereix «impunitat» pels crims de les FARC. Així, segons aquesta lectura, seria preferible mantenir el conflicte indefinidament abans que consentir una amnistia pels combatents guerrillers.\nAquesta lectura té pocs seguidors en els mitjans catalans i espanyols –encara que també existeixen– però ha aconseguit imposar un relat mediàtic en què la guerrilla és l’únic bàndol que carrega el pes de violacions de drets humans. Així, el problema de la impunitat i la reconciliació només és en relació a les FARC, com si aquest hagués estat l’únic actor armat del conflicte.\nAquesta és la tesi, per exemple, que esgrimeix John Carlin a El País, qui defensa l’acord de pau com a única forma d’avançar tal com va fer a la Sud Àfrica post Apartheid. La sorprenent lectura de Carlin és que en el seu símil, les FARC serien el govern racista mentre que la posició de Mandela i el moviment d’alliberament negre la representaria el govern colombià. Una comparació bastant enganyosa si es recorda que els arguments dels partidaris de l’Apartheid contraris a pactar amb Mandela s’assemblen bastant al «no es pot negociar amb terroristes» que avui esgrimeixen els defensors del ‘no’ a la consulta colombiana.\nPerò més enllà de comparacions complexes i dubtoses, Carlin reforça la idea de l’estat colombià com una institució democràtica que en cap cas és irresponsable de violacions dels drets humans. En els articles de El País es repeteixen constantment les referències a «les dècades d’atrocitats» de la guerrilla mentre s’obvien les comeses per l’exèrcit i les forces de seguretat colombianes. Un negacionisme que va més enllà fins i tot del que fa el mateix govern sud-americà, que en el marc de les negociacions ha reconegut per primera vegada oficialment coma «crim d’estat» l’extermini de milers de militants del partit Unión Patriótica els anys 80, en el marc d’un altre procés de pau al país i que va suposar l’allargament del conflicte 30 anys més.\nLa Vanguardia sí que reconeix aquestes violacions governamentals dels drets humans, però tampoc ho fa de forma equitativa. Si bé dedica el primer paràgraf de l’article a l’extorsió, segrestos i assassinats de les FARC, i repeteix diverses vegades l’assumpció de responsabilitats per part dels guerrillers, resumeix la part governamental en una frase en el sisè paràgraf.\nEl Periódico, tot i no centrar-se en aquesta part, també recorda les atrocitats de la guerrilla, com el reclutament d’adolescents, els segrestos i les mines antipersones. En canvi, la política contra insurgent anomenada «seguretat democràtica», i que va causar milers d’execucions extrajudicials per part de les forces armades, es descriu com a «dura i eficaç».\nNaturalment, en un reportatge sobre el conflicte colombià no pot amagar-se o silenciar-se les violacions de drets humans o excessos de les FARC. Però tampoc pot fer-se amb els de la resta d’actors, inclosos els governamentals. Com per exemple l’aplicació sistemàtica de la política coneguda com dels «falsos positius» –camperols assassinats que després es feien passar per guerrillers. O dels seus aliats paramilitars, responsables de les pitjors massacres i tortures i causants de la major part dels més de sis milions de desplaçats interns que té el país.\nDe fet, sense explicar el negre historial de repressió i massacres de l’Estat colombià contra part de la seva població –eminentment pobra i rural- des dels anys 50, no només no es pot entendre el procés de pau, sinó el conjunt del conflicte que durant mig segle ha marcat la història del país.\nLa VanguardiaEl PaísEl PeriódicoColòmbiadrets humansbiaixexèrcitconflicteguerrilla\nEsperanza Aguirre: ‘sempre he estat en contra dels mitjans en mans dels governs’


BLOG DE L'ASSUMPTA: No us conec personalment, però us admiro de tot cor...\nEn @joseprull ha dit al jutge: Tinc 2 fills, Roger i Bernat, de 3 i 8 anys. Avui vostè té el poder de decidir si els veig créixer. Si decideix tancar-me els lliuraré la dignitat d’haver defensat unes idees legítimes, lícites, nobles, democràtiques i d’haver-ho fet pacíficament\nEscrit per Assumpta a 0:24:00\nEtiquetes: Catalunya, Llibertat\nMcAbeu 24 de març de 2018, a les 8:59\nNou bones persones a la presó. Aquesta és la justícia de la democràcia espanyola: injusta i antidemocràtica.\nAssumpta 28 de març de 2018, a les 21:50\nDes de que vaig fer aquest post, cada dia les coses pitjors...\nVull dir que Espanya, cada dia fa les coses pitjor... perquè arribarà un moment que tot farà un pet immens...\nI, finalment, guanyarem!!\nElfreelang 24 de març de 2018, a les 13:21\nla repressió de l'aparell de l'estat és anorreadora, ens volen tancar a tots menyspreen la democràcia, es passen pels dallonses el resultat de les eleccions imposades per ells, ens engarjolen a tots , a tothom, prevaricació del jutge querellem-nos ja1 milers de querelles contra ells, els jutges que han segrestat la democràcia i Catalunya sota les ordres d'un tal M.R que apareix segon altres jutges en els sobres que es repartien ....ai las no no hi ha justícia perquè abans es posen a la presó per idees que no pas als corruptes .....seguiria però millor paro\nAssumpta 28 de març de 2018, a les 21:52\nL'opinió pública europea cada vegada s'adona més de com estan les coses a Espanya... passo per moments en que -no cal dissimular- em venen unes ganes de plorar terribles, a moments en que l'ànim em puja i em sento optimista.\nDe moment, el tracte escocès a la Professora Ponsatí, és molt positiu... Clar que Escòcia és Escòcia...però anem bé. Al final, la putrefacta actuació judicial espanyola estarà tan bruta i fastigosa que no hi haurà per on agafar-la... i guanyarem!!\nXeXu 25 de març de 2018, a les 10:05\nHavia llegit aquesta frase que se li atribueix a en Rull, ho resumeix tot molt bé. S'estan trencant 9 famílies sense haver comès cap delicte, perquè a 9 innocents els tracten com si fossin psicòpates perillosos per la societat. Amb risc de fuga. Tot plegat, és esperpèntic. Però la seva maquinària mediàtica és tan potent que molta gent acaba comprant aquest missatge. L'hem de combatre com sigui, i hem d'aconseguir treure'ls.\nAssumpta 28 de març de 2018, a les 22:10\nEm passo el dia a Twitter explicant la presumpció d'innocència.\nGent que no té la menor idea de res (i molts d'ells gairebé ni d'escriure) gosen dir bestieses com "se lo han buscado".\nEl Dret Penal és un Dret que ha de ser utilitzat com a recurs final, i de forma molt restrictiva... Cada delicte ve molt ben definit al Codi Penal i "el que és, és", vull dir que si un delicte exigeix violència, és absolutament antijurídic imputar aquest delicte a algú que no ha actuat en sa vida de forma violenta.\nEl Jutge Llarena és un PREVARICADOR (Prevaricar és dictar una resolució injusta a posta) de primera magnitud. Algun dia haurà de pagar per tot això.\nCarme Rosanas 26 de març de 2018, a les 19:07\nNo tinc paraules per tanta maldat d'aquest estat!\nAssumpta 28 de març de 2018, a les 22:14\nJo tampoc, xiqueta...\nMai m'hagués imaginat que fossin tan mala gent i tan curts, perquè -i jo, la veritat, no perdo l'esperança- la seva imatge a l'estranger està quedant seriosament tocada. De moment els polítics europeus callen en la seva majoria, però la premsa no... I al final els polítics hauran de cedir. Ho veig així.\nAixò acabarà amb referèndum "tutelat" per la UE... clar que, haurem de vigilar molt perquè la UE mateixa farà campanya pel NO, clar... ens amenaçaran de quedar fora d'Europa, de no tenir mercats, bla, bla... Haurem de ser forts i no caure en els seus paranys!! (Al cap i a la fi... Algú vol ser a l'Europa de Juncker??? Ecs!)\nMireia 27 de març de 2018, a les 17:56\nDivendres passat vaig tornar a tenir una mica el sentiment dels dies 1 i 2 d`octubre: incredulitat però sobretot tristesa... No els entenc, no entenc res, no entenc com ho poden fer i seguir dormint a les nits.\nAssumpta 30 de març de 2018, a les 23:18\nAra jo porto un parell de dies que em sento més optimista, des de que sé que l'advocat alemany d'en Puigdemont és un mega-crack, però la veritat és que passo els dies en muntanya russa.\nSento alguna cosa i, segons com, em dóna per posar-me a plorar...\nJo tampoc ho entenc. Ells han de saber que fan mal, no pot ser que ho facin "sense voler", ells saben què diu la llei, què diu el Codi Penal, quins requisits té cada delicte, i han de saber que mai, mai, mai, cap de les persones que tenen a la presó ha actuat ni ha promogut la violència.\nJo confio en que algun dia "es farà justícia"...\nNo us conec personalment, però us admiro de tot co...


Jubilats d'or - Diari de Girona\njordi martínez 22.09.2016 | 00:00\nRecordo una conversa amb un alt executiu d'una de les principals companyies de l'Ibex. L'home en qüestió arribava a la seva edat de jubilació i podia fer ús d'una opció que li permetia marxar a casa seva amb una sucosa pensió i amb un xec complementari per viure els darrers anys de la seva vida amb un bon coixí. Malgrat això, aquell home va optar per perdre tots els avantatges de marxar quan tocava i va decidir continuar exercint el seu càrrec de primer executiu. Va ser aleshores que li vaig preguntar el motiu d'aquella decisió tan poc assenyada, quedar-se a treballar quan podia tenir una jubilació d'or i, la seva resposta em va fer entendre per què insistia a continuar: «Si marxo no seré ningú, no em vindrà a buscar cada dia cap xofer, no em convidaran a cap acte, no ocuparé els primers llocs... No estic preparat per perdre aquests privilegis».\nNomés per aquesta necessitat de rebre homenatge continuadament i de privilegis es pot entendre que la majoria de grans empreses del país continuïn dirigides per avis que han superat de molt la seva edat de jubilació. Ahir mateix vàrem viure un cas d'aquests de relleu generacional, un president de més de 80 anys era ?substituït per un altre president de més de setanta anys en una de les multinacionals més emblemàtiques del nostre país.\nEn aquests casos la pregunta recurrent sempre es la mateixa, que potser no hi ha joves sobradament preparats per ocupar aquests càrrecs, que sempre han de recaure en jubilats que no tindran temps de gastar tots els calés guanyats amb sous multimilionaris? Tan trista és la vida d'aquesta gent que no sabrien viure sense el xofer fent guàrdia a la porta de casa seva?\nSegurament la resposta és aquesta: aquests jubilats privilegiats no saben viure com persones normals, perquè en el fons són addictes a la genuflexió per part dels altres. Molt trist, no?


Biblioblog – Fora del prestatge » 20 de Juny, Dia Mundial del Refugiat\n« El cazador, Lars Kepler\nEspecias: Heroínas de la salud. Natasha MacAller »\nEn motiu del dia mundial del refugiat avui us volem parlar de dos llibres molt especials. El primer és El Camí de Marwan, escrit per Patricia de Arias i il·lustrat per Laura Borràs, un àlbum que l’any passat va obtenir als Bologna Ragazzi Awards la Menció Especial en la categoria New Horizons , el trobareu publicat en català per l’editorial El Cep i la Nansa, dins la col·lecció Tresors.\nMarwan és el protagonista d’aquesta història i de la història de tantes persones refugiades que han de deixar la seva terra, a contracor i fugint d’una guerra. El text, està escrit d’una forma poètica, dotat d’una musicalitat suau, melangiosa però marcada per l’esperança d’arribar a un lloc millor i algun dia poder tornar a casa. L’acompanyen unes il·lustracions que fan que la narració encara agafi més força. Són bellíssimes, hi predominen els colors càlids i estan fetes utilitzant aquarel·les i tinta.\nEn aquesta, veiem al Marwan, empitit, amb una bossa que pesa molt a l’esquena, caminant, creuant un desert que sembla no acabar-se mai.\nCamino… i no sé quan arribaré, no sé on arribaré. Carrego una bossa pesada.\nEn Marwan camina sense mirar enrera, i durant les nits sommia amb la seva mare, que li recorda que segueixi endavant, carregat de coratge i de memòria. La il·lustradora ha representat la mare del Marwan amb una lluna riallera de llarga cabellera negra.\nSovint, en la nit freda, la crido en somnis. Ella ve i m’acotxa amb els seus cabells negres i les mans de farina.\nTot i adreçar-se a un públic infantil, aquest és un àlbum, amb diferents lectures, que el podran gaudir petits i grans. El trobareu en exposició com a novetat d’aquesta setmana a la sala infantil, a partir de la propera us el podreu emportar amb préstec, al igual que la segona proposta que us fem a continuació.\nDe la mà de la il·lustradora barcelonina Imapla i publicat per l’editorial Libros del Zorro Rojo ens arriba ”Sinfronteras“. Es tracta d’un llibre-joc, en forma de quadern, en el que l’autora ha escollit les banderes de 45 països dels cinc continents i les ha dividit horitzontalment amb l’objectiu de fer les combinacions més inversemblants per a lectors de 0 a 100 anys, amb ganes de jugar i d’explorar. Es poden arribar a fer més de 2.000 combinacions, inventar-se noms de països i noves banderes, de manera que la diversitat es converteix en aliada de la creativitat i sorgeixen noms com COSTA-GUAI, ALE-GRÍA, MEXI-UNIDOS o BOLI-CIA. Aquest és un llibre que, de retruc, també ens convida a reflexionar sobre la possibilitat de crear un nou ordre mundial sense fronteres i sense límits a la imaginació.\ndimecres 20 de juny de 2018 | Categoria: BIBLIOPETITS,NO T'HO PERDIS!\t| Enllaç permanent


Els Brits es tornen a rendir a Arctic Monkeys\ni homenatgen Paul McCartney\nVa confessar sentir-se "enormement privilegiat" per haver tocat amb els Beatles i amb el grup que va precedir el mític quartet de Liverpool, The Quarrymen. - EFE\nEl Periódico 22/02/08\nEl grup de rock Arctic Monkeys va tornar a triomfar ahir a la nit en la gala dels Brits --els premis musicals més importants del Regne Unit-- a l'aconseguir dos guardons, mentre que l'exbeatle Paul McCartney va rebre un emotiu homenatge a la seva carrera. Igual que va passar l'any passat, els Artic Monkeys, una de les primeres bandes que es van començar a fer famoses a internet, van fer doblet al conquistar els premis al millor grup i al millor àlbum britànics pel seu segon disc, Favourite worst nightmare.\n"Som els més fantàstics", van comentar els membres del grup (Alex Turner, Jamie Cook, Matt Helders, Nick O'Malley) al recollir un dels dos trofeus, vestits amb tradicionals gorres i tweeds. La desenfadada banda de Sheffield (nord d'Anglaterra) es va adjudicar així els dos premis a què era candidata, encara que tampoc es va quedar curt el conjunt de pop Take That, que va aconseguir els Brits al millor directe i al millor senzill per la cançó Shine.\nD'aquesta manera, els Take That, que optaven a quatre trofeus, van confirmar en la nit més esperada de la indústria musical britànica l'èxit del seu retorn sense la veu de Robbie Williams, després de la seva dramàtica ruptura (es va haver d'obrir una línia telefònica d'ajuda a les desolades seguidores del grup) el 1996.\n"Ens sentim molt honrats. Hem treballat molt i molt durant anys", va afirmar un elegant Jason Orange acompanyat dels altres components de Take That (Gary Barlow, Mark Owen i Howard Donald). També es va emportar un parell de Brits la banda de rock nord-americà Foo Fighters, en les categories de millor grup i àlbum internacionals pel seu últim treball, Echoes, silence, patience & grace.\nLa família Osbourne va presentar la gala\nLa vetllada, que es va celebrar al pavelló d'Earl Court (centre de Londres) davant uns 8.000 convidats, va estar presentada per la família del rock: el veterà rocker Ozzy Osbourne; la seva dona, Sharon, i els seus fills Kelly i Jack. "D'això en dic començar amb un gran cul", va dir la llenguda Sharon Osbourne al començament de l'acte, durant el qual es va asseure en un tron, igual que el seu marit, envoltat per dues escultures de gossos gegants i una gran caravel·la.\nUna de les estrelles més aplaudides de la gala va ser la polèmica cantant de soul Amy Winehouse, que va tornar a actuar al Regne Unit i va cantar dues cançons (Valerie i Love is a losing game), després d'ingressar en un centre per superar la seva addicció a les drogues i aconseguir el dia 10 de febrer ni més ni menys que cinc Grammy. També hi va haver sonades ovacions per a Kylie Minogue, que va interpretar el senzill Wow i, a més, va guanyar el Brit a la millor cantant femenina internacional, reconeixement pel qual es va declarar "molt agraïda".\nPerò el moment més emotiu de la nit va ser, sens dubte, la concessió a Paul McCartney d'un Brit especial com a tribut a la seva "excepcional contribució" a la música. "La música britànica és la millor", va dir McCartney, que va confessar sentir-se "enormement privilegiat" per haver tocat amb els Beatles i amb el grup que va precedir el mític quartet de Liverpool, The Quarrymen. L'homenatge va suposar un descans per al músic, que es va passar la setmana passada immers en l'amarg procés de divorci de la seva segona dona, l'exmodel Heather Mills, que potser s'emportarà una bona quantitat de la fortuna del cantant, valorada en gairebé 1.100 milions d'euros (uns 1.650 milions de dòlars).\nMalgrat tot, McCartney, de 65 anys, va fer embogir els convidats a la cerimònia amb la interpretació d'algunes cançons inoblidables dels Beatles, com Hey Jude, Lady Madonna i Get back. La inconfusible veu del Paul McCartney va ser el colofó en una gala en què també van triomfar Kanye West (millor solista masculí internacional), Mark Ronson (millor cantant masculí britànic) i Kate Nash (millor cantant femenina britànica).


Rebaixa en les tarifes de l’aeroport Andorra-la Seu - Altaveu el diari digital d'Andorra\nRebaixa en les tarifes de l’aeroport Andorra-la Seu\nLa gestora de la instal•lació ha aprovat reduir un 50% el que es cobra per estacionar avions i en la seva totalitat en el preu per passatger\n09/04/2020 (18:00 CET)\nEl consell d'administració d'Aeroports de Catalunya ha aprovat aquest dijous un conjunt de mesures que, entre altres, implicarien a les instal·lacions d’Andorra-la Seu. L’objectiu és incentivar la recuperació del sector i incrementar la seva competitivitat, especialment en un moment delicat per a l’economia com el que ha provocat l’esclat de la crisi del coronavirus. Durant aquest any, es farà un descompte del 50% en l’estacionament d’avions i del 100% en la tarifa per passatgers.\nL’òrgan de gestió s’ha reunit per analitzar la situació i ha valorat iniciatives que han de permetre millorar la competitivitat de les instal·lacions que gestiona, entre elles l’aeròdrom de l’Alt Urgell. En primer lloc, s’ha optat per aplicar una reducció del 50% en el preu que es cobra a les companyies per a l’estacionament de les naus. Encara més important és la rebaixa pel que fa al que es cobra per passatger. En aquest cas, serà total.\nDes de l’ens s’ha volgut destacar que a la instal·lació alturgellenca es manté l'operativa per tal que les companyies puguin seguir prestant serveis de vols d’emergència o medicalitzats, a més de treballs aeris, entre altres. A més, es manté el calendari d'aprovació de la maniobra d'aproximació instrumental IFR basada en el sistema GPS per aquesta primavera.


Incentivarà el control de vegetació natural en zones estratègiques.\nEn aquesta pràctica el bestiar col·labora reduint els riscos de foc, segons la Generalitat.\nAquestes subvencions s’emmarquen en el Pla de Desenvolupament Rural 2014-2020.\nEl Consell fomentarà el pasturatge per a previndre els incendis forestals GVA\nLa Conselleria d'Agricultura, Medi ambient, Canvi Climàtic i Desenvolupament Rural ha obert el termini de consulta pública d'una ordre d'ajudes per a incentivar el control de vegetació natural en zones estratègiques per a prevenir incendis forestals, en la qual es considera el pasturatge com una pràctica agro-forestal sostenible en la qual el bestiar col·labora reduint els riscos de foc.\nAquesta via de finançament s'emmarca en el Pla de Desenvolupament Rural 2014-2020 amb la finalitat d'ampliar i mantindre la xarxa d'àrees tallafocs i altres infraestructures de prevenció (punts estratègics de gestió, dipòsits d'aigua, observatoris i pistes forestals, entre uns altres), segons ha informat la Generalitat en un comunicat.\nEn el text, es considera el pasturatge "una pràctica agro-forestal sostenible, en la qual el bestiar col·labora reduint els riscos d'incendi forestal mitjançant el control del desenvolupament de la vegetació, i generadora de biodiversitat, a causa de la dispersió de llavors".\nUna mesura preventiva\nAixí mateix, l'aprofitament ramader és tingut en compte com un "element clau en la revaloració i gestió multifuncional de les muntanyes de la Comunitat Valenciana", per la qual cosa l'ordre entén el pasturatge en aquestes zones com una "eina útil en la prevenció d'incendis forestals".\nEs tracta d'una mesura preventiva a llarg termini, que redueix la vulnerabilitat de les masses forestals en disminuir la seua continuïtat i disponibilitat, fomenta la ramaderia extensiva i impulsa el desenvolupament sostenible de l'economia rural.


El 3% de les grans empreses del sector dels residus a Catalunya acumulen un 46% dels ingressos - Jornal.cat\nHi ha 1.178 empreses, la majoria gestors industrials, que generen 36.163 llocs de treball directes\nDijous, 17 de desembre de 2020 | 09:30 h\nUna muntanya de paper per reciclar | Bas Emmen (Unsplash)\nL’Agència de Residus de Catalunya constata en l’informe econòmic d’aquest any que el sector està format majoritàriament per petites i mitjanes empreses. De les 1.178 organitzacions, un 97% són pimes, mentre que el 3% restant són grans empreses. Tot i això, pel que fa a xifres de negoci, l’informe destaca que un 46% dels ingressos del sector provenen de les grans organitzacions. El Valor Afegit Brut (VAB) del sector l’any 2018 va ser de 1.268 milions d’euros, el que representa un 2,9% del VAB industrial de Catalunya. Segons l’estudi, el conjunt de l’activitat relacionada amb la gestió de residus té una “important contribució” en la creació de riquesa econòmica de Catalunya, sobretot a l’àrea metropolitana.\nD'acord amb l'estudi, la rendibilitat econòmica del sector se situa al voltant del 5%, en una posició comparable a altres indústries. Al mateix temps, fins a un 78% de la xifra de negoci de la gestió de residus correspon a organitzacions que tenen la seu social a Catalunya. A més, una de cada quatre empreses tenen activitat exterior.\nPel que fa a ocupació, el sector genera 36.163 llocs de treball directes, el que suposa un 6% de l’ocupació industrial de Catalunya. En relació amb el gènere, un 19% són dones. “Les polítiques de gestió de residus hauran d’incorporar les polítiques de gènere”, ha dit el director de la Fundació Fòrum Ambiental, Leandro Barquín. Pel que fa a ocupació indirecta la xifra s’eleva fins als 108.000 treballadors, segons ha afegit el president del Consell Assessor pel Desenvolupament Sostenible (CADS), Ramon Roca. De fet, en aquesta línia, l’estudi comptabilitza 6.121 transportistes que treballen amb el sector.\nAmb tot, l’informe conclou que es tracta d’un sector en creixement. Mentre que l’any 1998 representava un 2,1% del VAB industrial de Catalunya, el 2018 aquesta xifra era d’un 2,9%. Segons Roca, aquestes xifres denoten “estabilitat”.\n“És un sector clau i estratègic que aporta beneficis econòmics”, ha assegurat el conseller de Territori i Sostenibilitat, Damià Calvet, en la presentació de l’informe. El conseller ha celebrat la posada en marxa del clúster de residus, que agruparà el conjunt d’empreses del sector de la gestió de residus, incloent-hi tota la cadena de valor. A més, ha assegurat que des de la Generalitat es treballa per “aprofitar els residus com a recurs”. De fet, Calvet ha explicat que el govern està redactant una nova llei de residus.\nEl conseller ha assegurat que “és un sector amb una gran responsabilitat ambiental i econòmica” i ha afegit que la gestió de residus té com a repte de futur treballar per aconseguir una economia “més circular”. En aquesta línia el director de l’Agència de Residus de Catalunya ha parlat de la necessitat de “no parlar de residus, sinó de recursos en constant circulació”. En la presentació de l'informe també hi ha participat el director d'operacions d'Inèdit Innovació, Ramon Farreny, qui ha estat un dels encarregats de l'estudi.\nAgència de Residus e Catalunya


El sobiranisme convoca vaga general pel judici - Notícies Economia - Notícies Economia - e-notícies\nEconomia · 25 de Gener de 2019. 17:10h.\nLa Intersindical CSC al·lega raons laborals\nImatge de la vaga general del 3 d'octubre de 2017\nLa Intersindical CSC ha convocat una vaga general per a la primera setmana de febrer, quan es preveu que comenci el judici de l’1-O al Tribunal Suprem. El sindicat independentista ha registrat aquest divendres el preavís de vaga pels dies 5, 6 o 7 de febrer, tot i que encara no s’ha decidit quina serà la jornada exacte de l’aturada.\nL’organització laboral ha al·legat raons econòmiques per convocar la protesta a tots els centres de producció de Catalunya, tant públics com privats. Entre les reclamacions que esgrimeixen en el preavís registrat al Departament de Treball hi ha “la derogació completa de la reforma laboral del 2012, un salari mínim català de 1.200 euros mensuals”.\nTambé reclamen “la recuperació de les lleis socials aprovades pel Parlament i aturades pel TC, la plena igualtat de gènere als centres de treball i l’avenç cap a un model de funció pública de qualitat i amb condicions laborals dignes”.\nL’ANC i Òmnium Cultural ja han donat suport a la vaga general que la Intersindical CSC ha convocat per al dia que comenci el judici de l’1-O. També ho ha fet la CUP, a través del diputat Carles Riera, que ha assegurat a twitter que “aplaudim la convocatòria de vaga General de la Intersindical pels dies 5, 6 i 7 de febrer, pels drets socials, civils i polítics, contra la repressió, per l’autodeterminació”.\nCatalunya, vaga general


malgratcomunicacio.cat - Portal multimèdia de l'Ajuntament de Malgrat de Mar - El professor Joaquim Maria Puigvert repassa la figura de Paradeda\n27-01-2016 / 11:10:39\nEl professor titular d'Història Contemporània per la Universitat de Girona, Joaquim Maria Puigvert, va parlar de la figura de mossèn Fèlix Paradeda, fent un anàlisi de la història de la història, durant la conferència que va oferir diumenge al migdia a l'Arxiu Municipal. Puigvert va definir Paradeda com "un home humil, amant de conèixer els llocs del seu entorn i que tenia Malgrat com a pàtria". La conferència va omplir la sala de l'Arxiu.\nL'Arxiu Municipal va reprendre ahir el programa d'activitats per descobrir el llegat de mossèn Fèlix Paradeda, que va encetar el passat mes de desembre. I ho va fer amb una mirada a l'obra de mossèn Fèlix Paradeda dins del conjunt de la historiografia local de Catalunya. El professor Joaquim Maria Puigvert va reflexionar sobre la figura dels historiadors i va recular fins el segle XIX per entendre dos moviments claus: el romanticisme -que s'emmirallava en els referents medievals- i el positivisme -que fa una recerca de dades i poder explicar els fets amb documents. Segons va exposar Puigvert, tots aquest context es trasllada al món local. "En aquell moment, es reivindica una història local per fer una història nacional completa", va apuntar el professor de la Universitat de Girona. El context que va dibuixar també va apuntar que es feia una història cívico-patriòtica a Catalunya, on l'excursionisme va tenir un paper rellevant\nSegons Joaquim Maria Puigvert, mossèn Fèlix Paradeda encaixa en aquest context: tenia Malgrat com a pàtria, era un home amant de conèixer els llocs del seu entorn -paratges, ermites, entre altres- i documentava les seves recerques. També era un home humil, tal i com es dedueix en el pròleg de Malgrat i sos contorns.\nLa Matinal s'inclou en el cicle que l'Arxiu Municipal dedica a la figura de Paradeda. El llibre Malgrat i sos contorns, de mossèn Fèlix Paradeda, publicat ara fa 100 anys, el 1915, ha estat durant anys el llibre de referència a nivell històric de Malgrat. A partir d'aquesta excusa i amb ganes de posar en valor l'obra d'un personatge que no és prou coneguda, des dels Arxius Municipals de Malgrat i de Palamós, amb la col·laboració d'investigadors locals dels dos pobles -Joan Piña, Anna Maria Anglada i Gabriel Martín-, s'ha organitzat un conjunt d'actes diversos amb l'objectiu de descobrir el llegat de Paradeda, que es van iniciar al desembre.\nJoaquim Maria Puigvert durant la conferència. Foto: premsa\nMossèn Fèlix Paradeda Joaquim Maria Puigvert Arxiu Municipal Matinal d'història


En els últims dies van esclatar de nou manifestacions massives a l'Iran. Milions de persones van sortir als carrers i arriben notícies de gent prenent el control dels carrers, comissaries de policia cremant i, fins i tot, de policies que es neguen a disparar contra els manifestants. Aquests poden ser els últims dies de l'odiat règim de la República Islàmica de l'Iran. Si hi hagués una direcció revolucionària, es podrien comptar les hores de la República Islàmica. Publiquem aquest article amb una gran quantitat d'informes de testimonis sobre el terreny.\nFa un any hauria estat impossible creure o fins i tot pensar en aquesta situació, però en el moment de redactar aquest article s'està erosionant el poder del règim islàmic iranià i el poder s’escapa cap al carrer sota la massiva pressió de la població. L'equació és simple: milions de persones són al carrer i no hi ha prou policia ni forces militars per contenir-los.\nEl 26 i 27 de desembre d'aquest any va coincidir amb els dies xiïtes tradicionals de dol, Tasoa i Ashura. Els musulmans xiïtes tradicionalment ploren en aquests dies per commemorar a l'Imam Hossein, nét del profeta Mahoma, qui va ser assassinat en "Ashura". Tanmateix, com qualsevol altra tradició religiosa ha estat generalment considerada com un carnaval de carrer per les masses. Aquest any, al mig d'un moviment revolucionari que va començar fa sis mesos i ha sacsejat la societat iraniana fins als fonaments, la població va decidir utilitzar-lo com un dia de protesta. Per tant des de fa algun temps ja es preveia que els dies 26 i 27 de desembre serien dies de protestes massives.\nTanmateix, es podria dir que el succeït va ser més massiu que les expectatives de la majoria.\nEl 26 de desembre centenars de milers es van manifestar a les ciutats de tot el país, però l'enfrontament real va arribar el diumenge 27 de desembre. Aquell dia, com relata aquest article, milions de persones van omplir els carrers a ciutats de tot Iran i es van enfrontar obertament a les forces del règim. No només això. Molts carrers, especialment a les zones cèntriques de Teheran, van ser ocupats per la població i encara segueixen sota el seu control. La gent va començar a ocupar comissaries de policia i de Basij (cossos parapolicials) a diferents ciutats de l'Iran, en van incendiar algunes i van intentar en d'altres aconseguir armes.\nUn altre esdeveniment molt important es pot veure en alguns informes que parlen de diversos efectius policials que es van negar a disparar contra la població, desatenent així les ordres dels seus comandants. Un informe de Jaras (Xarxa del Moviment de la Via Verda), una de les fonts de notícies més creïbles, deia:\n"El corresponsal de Jaras informa de la intensificació dels enfrontaments a Teheran i com la policia ha perdut el control de molts barris. Els comandants militars han demanat a les seves forces en el centre de Teheran que disparin directament per dispersar els manifestants. Però els agents s'estan negant a complir aquesta ordre, provocant disputes entre els policies i els comandants."\nUn corresponsal de Jaras que va presenciar els enfrontaments a la plaça Enqelab diu el següent: "Després d'aquest enfrontament un dels policies va dir: 'Mai no mataré la gent del meu país', després va ser bufetejat pel seu comandant que li va amenaçar amb portar-lo davant d'un tribunal militar" (Special Guard Forces Refuse to Shoot People).\nLes protestes no es van limitar a Teheran, centenars de milers van sortir als carrers a Kermanshah, Shiraz, Isfahan, Qom, Mashhad, Arak, Lahijan, Abat de Nayaf, Salmas, Naqade, Sadiyah Karim, etc.\nPerò, com en qualsevol revolució, l'atenció se centra a Teheran, la capital iraniana, que va ser testimoni de les batalles més ferotges entre la població i les forces repressives. Almenys 8 persones van ser assassinades (incloent-hi Seyed Ali Mousavi, nebot de Mirhossein Mousavi, candidat presidencial reformista i la mort del qual tindrà conseqüències polítiques). El règim estava tan terroritzat que "van evacuar comissaries de policia i dels Basij [a Teheran] per impedir que la població pogués prendre les armes. (Basij and Police Stations Evacuate to Prevent Guns Reaching People & Reports from Isfahan).\nRevisem ràpidament els fets: la població no solament està lluitant contra les forces repressives del règim sinó que a més pren comissaries de policia i controla els carrers; alguns policies i guàrdies es neguen a disparar contra la població; els manifestants coregen consignes com: "Aquest és el mes de sang i Jamenei serà enderrocat" i "Jamenei ha de saber que serà enderrocat aviat". És evident que el poder s'està traslladant al carrer!\nA què ens recorda tot això?\nA una revolució, sens dubte. I aquest és exactament l'estat d'ànim de la majoria dels joves i de la població iraniana. Moltes figures polítiques, gairebé totes tenen accés als mitjans de comunicació de masses, van posar tot de la seva part durant aquests últims mesos per convertir la idea de la revolució com una cosa "bruta", deien a la població que no hauria d'anar cap a "una altra revolució fracassada". Però ara la paraula revolució s'empra més que mai. Iranians de totes les condicions socials, fins i tot aquells que defensaven una posició reformista respecte del règim, ara diuen: "S'acosta una revolució".\nAixò demostra la correcció de les nostres perspectives quan des del principi afirmem que estàvem en els inicis d'una revolució.\nQuè ofereix el futur?\nEn el moment d'escriure aquest article comença el festival nocturn de Shaame Ghariban (durant la nit de l'Ashura) i s'inicien les protestes a tot arreu. En algunes ciutats han declarat la llei marcial. Algunes zones del centre de Teheran estan sota el control efectiu de la població. Hi ha hagut intents per part de grups de persones d'ocupar l'edifici de la televisió i ràdio nacionals. No està clar que puguin enviar de tornada a casa a la població.\nSi hi hagués alguna classe de direcció en el moviment el règim podria caure en qüestió de dies. L'absència d'aquesta direcció pot retardar el col·lapse del règim però en absolut no evitarà la seva caiguda. El règim té els dies comptats... literalment.\nL'element absent més important en la situació és el paper directe de la classe treballadora. Si els treballadors entressin en escena, amb una vaga general que paralitzés la societat, realment això suposaria la pena de mort del règim islàmic. Tanmateix, la falta d'una direcció revolucionària i l'escassa organització dels treballadors són la causa que aquesta situació encara no s'hagi produït.\nEls esdeveniments del 27 de desembre van demostrar una vegada més, i més decisivament que mai, l'erosió del poder del règim i que caurà, un dia o un altre, amb aquest mètode o aquell altre.\nLa caiguda del règim, tanmateix, només serà l'inici d'un període d'intensa lluita de classes a l'Iran. El deure dels marxistes iranians continua sent crear un partit revolucionari independent de la classe obrera que permeti dirigir els treballadors fins a la victòria. Encara queden per davant batalles importants!\nNota: La major part de la informació dels esdeveniments narrats en aquest article procedeix de Persian2English Blog, que és una web dirigida per activistes de Toronto que també rep ajut de persones a Europa i a altres regions. Aquests activistes, l'autor entre ells, s'han mantingut desperts durant aquests dos últims dies per rebre notícies del que succeeix i traduir-les a l'anglès, intentat així trencar el mur de censura aixecat pel règim iranià.


Institució archivos - Pàgina 11 de 22 - Consell Comarcal del Berguedà\nInstitucióBy Xavi Torrabadella 17/06/2019\nAquest estiu es portaran a terme treballs d’arranjament del Castell de Sant Ferran de Berga. La intervenció més rellevant prevista serà la il·luminació de les seves muralles. D’acord amb el catàleg de béns i espais del planejament urbanístic de Berga, el Castell de Sant Ferran consta com a Bé Cultural d’Interès Nacional (BCIN). Durant els…\nInstitucióBy Xavi Torrabadella 14/06/2019\nDurant 5 dies, 3 representants del govern georgià visiten diverses iniciatives públiques i privades del Berguedà. Dimecres 12 de juny van arribar els representants de Geòrgia que faran estada al Berguedà fins el dilluns 17. Es tracta de membres de l’oficina de coordinació territorial del primer ministre de Geòrgia: Mr. Levan Terashvili, Ms. Salome Girgvliani…\nInstitucióBy Xavi Torrabadella 29/05/2019\nAlcaldes/ses i entitats assisteixen a la reunió, al Consell Comarcal. Dimarts 28 de maig de 2019, Lluís Llach va fer parada al Berguedà en el transcurs del recorregut que està fent per totes les comarques de Catalunya. Es vol aconseguir la màxima implicació dels representants de tots els àmbits del món municipal amb l’horitzó de…


- ESTABULACIÓ NATURAL -\nEls cavalls a Binomis viuen les 24 hores del dia a l’aire lliure en moviment i entre individus de la seva mateixa espècie, formant grups, acostant-los a la seva vida d'origen salvatge.\nLa interacció de la convivència en manada manté les relacions adequades entre individus de la mateixa espècie. Els més adults atenen a la educació del més joves i les corredisses en grup els desenvolupa bé la coordinació dels seus moviments, sempre amb temps de formar relacions més intimes amb alguns, creant verdaderes amistats entre ells.\n- ALIMENTACIÓ -\nEls cavalls són herbívors estrictes, es per això que la dieta a Binomis està basada principalment d'herba majoritàriament de Festuca, Civada en flor i altres gramínies en petites proporcions, a l’abast dels cavalls durant tot el dia.\nDisposen sal estratègicament posada en diferents racons del paddock i punts d’aigua abundants.\nSegons la necessitat de cada animal se’ls aportarà correctors de vitamines, altres minerals i aminoàcids imprescindibles per el benestar del cavall.\n- MOVIMENT -\nVolem estimular als cavalls perquè es comportin i es moguin naturalment segons el seus instints. És aquesta la clau per disposar d’un cavall físicament i mentalment sa.\nMitjançant un paddock actiu , disseny d’un circuit amb els tres estímuls principals menjar, aigua i sal repartits en diferents espais, es produeix més moviment , tal com es desenvolupa a la naturalesa.


Puigdemont demana que es faci realitat el lema 'Mai no caminareu sols' davant l'intent d'inhabilitar tot un poble\nSergi Marcén: ‘El govern britànic no es pronunciarà fins que Catalunya no sigui un estat independent’\tSergi Marcén: ‘El govern britànic no es pronunciarà fins que Catalunya no sigui un estat independent’\nMés de mil persones homenatgen i acomiaden Carme Chacón en un emotiu acte de record de la seva vida i trajectòria\tMés de mil persones homenatgen i acomiaden Carme Chacón en un emotiu acte de record de la seva vida i trajectòria\nDe Gispert: 'No admetem que s'alteri des d'institucions jurídiques la composició del parlament'\tDe Gispert: 'No admetem que s'alteri des d'institucions jurídiques la composició del parlament'\nUGT manté l'aposta pel Pacte nacional pel referèndum\tUGT manté l'aposta pel Pacte nacional pel referèndum\nL’ANC comença una campanya per escampar el sí a la independència a tot Catalunya\tL’ANC comença una campanya per escampar el sí a la independència a tot Catalunya\nL'ANC presenta la campanya pel sí al referèndum\tL'ANC presenta la campanya pel sí al referèndum\nLa Boqueria, el millor mercat del món de producte fresc segons la CNN\tLa Boqueria, el millor mercat del món de producte fresc segons la CNN\nEl PSC homenatja Chacon en un acte transversal aquest vespre a Barcelona\tEl PSC homenatja Chacon en un acte transversal aquest vespre a Barcelona\nEls ex-presidents del parlament participen en un acte de suport a Forcadell i als membres de la mesa\tEls ex-presidents del parlament participen en un acte de suport a Forcadell i als membres de la mesa\nLa pregunta de Sala i Martín que Junqueras ha esquivat i un David i Goliat per a catalans\tLa pregunta de Sala i Martín que Junqueras ha esquivat i un David i Goliat per a catalans\nPuigdemont demana que es faci realitat el lema ‘Mai no caminareu sols’ davant l’intent d’inhabilitar tot un poble\nForcadell garanteix que estarà a l'altura del moment històric en l'acte de suport a ella i als altres membres de la mesa querellats\nL’independentisme s’ha unit avui en un acte de suport a Carme Forcadell i als polítics querellats i condemnats pel procés cap a la independència. El president de la Generalitat, Carles Puigdemont, ha argumentat que no s’intenta pas inhabilitar una mesa del parlament, un parlament o un govern, sinó que s’intenta inhabilitar tot un poble. ‘Això no afecta grups polítics i institucions, només, No es tracta de compromisos personals, es tracta de tots nosaltres’, ha insistit. I en vista d’aquesta situació ha fet una crida als ciutadans a fer realitat allò que ja és un èxit a les xarxes socials: el lema ‘Mai no caminareu sols’.\nUna de les principals protagonistes de l’acte, la presidenta del parlament, Carme Forcadell, ha pres la paraula per agrair el suport i denunciar que convertir en delicte la tramitació de propostes parlamentàries és un atac a les bases de la democràcia, com ara la llibertat d’expressió i la separació de poders. ‘No podem acceptar que per raons polítiques s’intenti vulnerar la sobirania del poder legislatiu des d’uns altres poders de l’estat’, ha afegit la presidenta, que ha insistit a dir que totes les idees tindran cabuda a la cambra catalana.\nEn un discurs breu, Forcadell ho ha aprofitat per refermar el seu compromís d’estar a l’altura del moment històric que viu Catalunya. Unes paraules que han originat un llarg aplaudiment dels assistents.\nL’acte de suport a la presidenta Forcadell, per les dues querelles que ha presentat contra ella la fiscalia, i també als membres de la mesa querellats, Lluís M. Corominas, Anna Simó i Ramona Barrufet, ha estat convocat pels tres ex-presidents del parlament i hi han estat presents nombrosos ex-diputats de la cambra catalana. Un altre membre de la mesa, Joan Josep Nuet (CSQP), hi ha assistit des de la primera fila per donar suport als seus companys, tot i que ell no ha estat querellat per haver permès la votació sobre el referèndum en el marc del debat de política general.\nA banda els ex-presidents del parlament, Ernest Benach, Núria de Gispert i Joan Rigol, també hi havia l’ex-president de la Generalitat Artur Mas i l’ex-consellera d’Ensenyament Irene Rigau, inhabilitats per la consulta del 9-N, a més de l’ex-conseller de la Presidència Francesc Homs, inhabilitat pel mateix motiu.\nTambé hi havia pràcticament tots els consellers del govern, com ara el vice-president, Oriol Junqueras; el conseller d’Afers Exteriors, Raül Romeva; la consellera de la Presidència, Neus Munté; el de Justícia, Carles Mundó; el de Territori i Sostenibilitat, Josep Rull; i el de Cultura, Santi Vila.\nLes entitats sobiranistes hi han estat representades pel president de l’ANC, Jordi Sànchez; el president d’Òmnium, Jordi Cuixart; la presidenta de Súmate, Montse Sánchez; i el coordinador del Pacte Nacional pel Referèndum, Joan Ignasi Elena. Pel que fa als partits, hi han assistit Mireia Boya, Quim Arrufat i David Fernández de la CUP, i l’ex-membre de la mesa i ex-diputat d’EUiA David Companyon.\nEls periodistes José Antich i Mònica Terribas hi han aportat la seva visió sobre dos moments històrics destacats, l’aprovació de la LOAPA i el procés de l’estatut. Núria de Gispert ha estat l’encarregada de llegir el manifest ‘Respecteu les nostres institucions’, en què s’han titllat les querelles d’intromissió intolerable. ‘Demanem respecte per la principal institució política i pels seus representants escollits democràticament, i no admetem que per raons polítiques es pugui alterar des d’institucions jurídiques la composició de la cambra, ni que es pretengui inhabilitar els representants legítims de la ciutadania’, ha dit.\nManifest dels expresidents del #Parlament en suport a la presidenta @ForcadellCarme i als membres de la Mesa querellats pic.twitter.com/7ygS3ihyDi\n— Parlament Catalunya (@parlament_cat) April 19, 2017\nL’ex-president del parlament Ernest Benach ha dit que era un acte institucional de suport que havia sorgit de la iniciativa d’ex-diputats de la cambra. Per una altra banda, l’ex-president Rigol ha remarcat la necessitat de cercar la màxima unitat possible i trobar la màxima transversalitat en els aspectes significatius del procés.


Trobada interdiocesana del clergat català a Vic - Bisbat de Terrassa\nTrobada interdiocesana del clergat català a Vic\nTrobada interdiocesana del clergat català a Vic https://www.bisbatdeterrassa.org/ca/actualitat/noticies/trobada-interdiocesana-del-clergat-catala-a-vic https://www.bisbatdeterrassa.org/ca/actualitat/noticies/trobada-interdiocesana-del-clergat-catala-a-vic\nDilluns dia 11 d'abril de 2016, en el marc de l'Any de la Misericòrdia i de la commemoració del centenari de la mort del Venerable Dr. Josep Torras i Bages, bisbe de Vic (Les Cabanyes 1846 – Vic 1916), els arquebisbes i bisbes de la Conferència Episcopal Tarraconense (CET) han celebrat una Jornada interdiocesana amb els preveres i diaques de les deu diòcesis catalanes, a Vic, presidits pel cardenal Beniamino Stella, Prefecte de la Congregació per al Clergat. Hi han assistit l'arquebisbe de Tarragona i president de la CET, Jaume Pujol; el bisbe de Vic, Romà Casanova; l'arquebisbe de Barcelona i vicepresident de la CET, Joan Josep Omella; l'arquebisbe-bisbe d'Urgell i secretari de la CET, Joan-Enric Vives; el bisbe de Girona, Francesc Pardo; el bisbe de Lleida, Salvador Giménez; el bisbe de Sant Feliu de Llobregat, Agustí Cortés; el bisbe de Solsona, Xavier Novell; el bisbe de Terrassa, Josep Àngel Saiz; el bisbe de Tortosa, Enric Benavent; l'arquebisbe emèrit de Barcelona, cardenal Lluís Martínez Sistach, els bisbes auxiliars de Barcelona i Terrassa, Sebastià Taltavull i Salvador Cristau; i els bisbes emèrits de Girona, Jaume Camprodon i Carles Soler Perdigó i el bisbe emèrit de Solsona, Jaume Traserra; l'abat de Poblet, Octavi Vilà i el prior de Montserrat, Ignasi M. Fossas, i més de quatre-cents cinquanta preveres i diaques.\nEl primer acte de la Jornada s'ha celebrat al teatre l'Atlàntida. El bisbe de Vic ha saludat els presents i ha dirigit la pregària de tèrcia; tot seguit, l'arquebisbe de Tarragona ha pronunciat unes paraules de salutació, lloant la figura del Venerable Dr. Torras i Bages, del qual ha dit que forma part del repertori de santedat de l'Església a Catalunya; així mateix, ha subratllat que aquesta trobada interdiocesana del clergat català s'emmarca en l'Any Jubilar de la Misericòrdia convocat pel Papa Francesc. S'ha estrenat després un vídeo biogràfic sobre Torras i Bages. La Jornada ha conclòs amb el dinar de germanor dels participants al Recinte Firal El Sucre. Aquesta trobada del clergat català s'ha celebrat en continuïtat amb d'altres, també convocades pels bisbes de la CET: l'any 2013, a Poblet, amb motiu de l'Any de la Fe; l'any 2010, a Mataró, amb motiu de l'Any Jubilar de Sant Joan Maria Vianney i de la beatificació del Dr. Josep Samsó; la del 2009, a Tarragona, coincidint amb els 1.750 anys del martiri del bisbe Fructuós i els diaques Auguri i Eulogi; el 2002, a Vic, coincidint amb l'any dedicat a Mn. Cinto Verdaguer; el 2000, a Montserrat, amb motiu del Jubileu de l'Any Sant; el 1996, també a Montserrat, amb motiu del 150 aniversari del naixement del Dr. Torras i Bages i com a acció de gràcies per la celebració del Concili Provincial Tarraconense i el 1992, a Poblet, en el IX Centenari de la restauració de la Seu de Tarragona.


Activen el Pla TRANSCAT per un accident a l'A-2 i cues a l'AP-7 per una topada entre camions\nProtecció Civil ha activat l'alerta del pla TRANSCAT per una fuita de gasoil del vehicle accidentat\ndimecres, 16 d’octubre 2019 - 16:01h\nTallada l'A-2 per l'accident d'un camió | Catalunya Diari\nDos accidents estan provocant cues i molts problemes a l'A-2 i l'AP-7. Per una banda, l'accident d'un camió talla l'A-2 a l'Anoia en sentit Lleida. Segons ha informat Trànsit a través del seu compte de Twitter, els fets han succeït a Castellolí, i el vehicle ha bolcat. A més, Protecció Civil ha activat el pla TRANSCAT per una fuita de gasoil del vehicle.\nEn aquests moments, tal com han fet patent des de Protecció Civil, estan realitzant tasques de contenció de la fuita.\nDos camions han col·lidit a l'AP-7\nPerò no només això. En aquests moments, també es registren cues de fins a 4 km a l'AP-7 de Gelida a Martorell per una topada, també entre dos camions, i que ha provocat que s'hagin de tallar dos carrils de la via.\nUn passatger francès mor d'un infart cardíac durant les protestes a l'aeroport del Prat.\nUn cotxe intenta atropellar diversos manifestants que tallaven l'A-7, a Tarragona.


Carles Checa anuncia la seva retirada després de 20 anys competint\nEl seu millor any va ser el 2011, quan va guanyar el Mundial de Superbikes\n2 min. Jerez de la frontera 19/10/2013 14:37\nEl pilot català Carlos Checa, que aquesta temporada ha participat en el Campionat del Món de Superbikes amb l'equip Ducati Alstare, ha anunciat avui a Jerez seva retirada de la competició després de vint anys en certàmens mundialistes en diferents categories.\nCheca, nascut a Sant Fruitós de Bages el 1972, no ha participat en l'última prova del Mundial 2013 en el traçat andalús a causa d'una lesió de maluc. Segons Checa, "no ha estat fàcil" prendre la decisió de retirar-se, tot i que ha aclarit que li ha resultat "més que meditada i sospesada" , i ha agraït els moments compartits amb "tota la gran família de la moto" .\nLa marca italiana Ducati l'ha escollit com ambaixador i la marca Nolan li ha dedicat a Carles un casc commemoratiu recordant la seva trajectòria de dues dècades en el primer pla mundial. Checa ha afirmat que el seu " millor temporada " va ser la del 2011 , quan es va proclamar campió del món de Superbikes amb 15 triomfs en aquella edició , dels 25 que ha obtingut en sis temporades en aquest campionat , en el qual també ha estat tercer en 2010.\nCarles Checa va debutar al Campionat del Món de 125 cc el 1993 . Ha participat durant sis anys al Mundial de MotoGP , amb una cinquena plaça en 2002 com a millor resultat. Sis edicions en el Campionat del Món de 500 cc , sent quart en 1998 , quan va patir una caiguda a Donington Park , per la qual li va ser extirpada la melsa .\nLa seva primera victòria en un Gran Premi de 500 c.c. va arribar a Montmeló ( Barcelona ) , el 1996 . Aquest mateix any va guanyar també al circuit Jarama ( Madrid ) . Va córrer també dues temporades al Mundial de 250 cc.


Publicat 05/06/2021 13:48CET\nPermet el consum d'energia 100% renovable i de proximitat\nL'operador elèctric metropolità Barcelona Energia incorporarà 9 municipis durant aquest any per accelerar la transició energètica i "lluitar contra el canvi climàtic" a través de l'optimització del consum d'energia i de l'impuls de l'autoconsum.\nHo ha explicat en roda de premsa aquest dissabte el regidor d'Emergència Climàtica i Transició Ecològica de Barcelona i vicepresident d'Ecologia de l'Àrea Metropolitana de Barcelona (AMB), Eloi Badia, que ha destacat el compromís d'aquests municipis per entendre l'energia com "un dret bàsic, un servei públic i un bé comú".\nELS 9 MUNICIPIS\nSón els municipis barcelonins de l'Hospitalet de Llobregat, Castellbisbal, el Prat de Llobregat, Sant Boi de Llobregat, Sant Feliu de Llobregat, Sant Just Desvern, Sant Vicenç dels Horts, Torrelles de Llobregat i Viladecans.\nLa iniciativa pretén reduir i optimitzar el consum energètic a través de tasques d'assessorament personalitzat, a més d'impulsar el consum d'energia 100% renovable provinent de fonts certificades, com la solar fotovoltaica, informa l'Ajuntament de Barcelona en un comunicat.\nUn altre dels avantatges per als municipis és l'estalvi econòmic, perquè la mitjana d'estalvi en el rebut se situa en un 2%; si els 36 municipis metropolitans se sumen a la iniciativa, cada any es podria estalviar un total de 660.000 euros, així com l'emissió de 33.402 tones de CO2 a l'atmosfera.\nCONEIXEMENT SOBRE EL SECTOR\nA més, l'empresa pública que actua d'operadora, Tersa, oferirà formació en matèria d'energies renovables als tècnics municipals per augmentar el coneixement sobre el sector energètic entre els consistoris, i proposa diferents models de finançament a partir del pressupost municipal o amb una fórmula participativa.\nEl fet que un municipi formi part de l'operador públic facilitarà que usuaris privats --ciutadania i empreses-- també puguin fer el canvi i contractar els serveis de Barcelona Energia.\n68% DE L'AMB, AMB ENERGIA RENOVABLE\nAmb la incorporació d'aquests 9 consistoris, el 68% de la ciutadania de l'àrea metropolitana tindrà el seu municipi alineat amb l'operador, que garanteix energia renovable i de proximitat per a tots els seus equipaments públics.\nDurant el 2022, es preveu que més consistoris metropolitans se sumin i passin a ser accionistes de Tersa i adquireixin les accions corresponents i signin el Pacte d'Accionistes.


Es van jugar un total de 20 partits corresponents a les categories Sub 10, Sub 12, Sub 14, 2a Mixta i 3a Mixta de la lliga catalana i les categories Mixta i Femení de la Lliga Nacional.\nEn la categoria Sub 10, l’Hípic GT va guanyar 9 a 3 al Camprodon. I l’Equillet B va perdre 4 a 5 contra El Serrat.\nEn la categoria Sub 12, l’HB Banyoles A va perdre 5 a 11 contra el CEE Cardedeu A. L’Esparreguera es va imposar al Camprodon per un ajustat 10 a 9. El Serrat va guanyar l’Hípic GT 7 a 5. I l’Alforges Camós va guanyar per un ampli 9 a 3 al Malla.\nEn la categoria de Sub 14, El Serrat va guanyar 7 a 5 l’Equillet.\nDels partits corresponents a la Lliga Nacional:\nEn la categoria Mixta, el Malla va guanyar 7 a 6 el CEE Cardedeu.\nI en la categoria Femenina, el Sharkirias va perdre 4 a 10 contre el CEE Cardedeu.\nCategoria Sub 10, el CEE Cardedeu es va imposar 10 a 6 a l’Esparreguera.\nEn la categoria Sub 12, el West-Fork va perdre contra l’HB Banyoles B 5 a 10.\nEn la categoria de Sub 14, l’Hípic GT va gunyar 7 a 2 al West-Fork. L’Alforges Camós va imposar-se 7 a 5 al CEE Cardedeu. I l’Esparreguera va guanyar clarament el Malla 9 a 5.\nEn la 2a Mixta, Can Costa va perdre 1 a 15 contra l’Esparreguera. L’Alforges Camós va guanyar 9 a 7 contra El Serrat. I el CEE Cardedeu va empatar 10 a 10 amb l’HB Banyoles en un partit molt renyit.\nEn la categoria 3a. Mixta, el West-Fork va guanyar amb claredat sobre l’Esparreguera 7 a 3.\nPartits corresponents a la Lliga Nacional\nEn la categoria Mixta, l’Alforges Camós va perdre 5 a 8 contra el CEE Cardedeu.\nI en la Categoria Femení, el Sharkirias va perdre 6 a 8 contra HB Banyoles.


Publicades les bases reguladores per a la convocatòria FEDER 2014-2020 eixos 4 i 6 – iServeis\nBy iServeis12 Juliol 2018Novembre 13th, 2020No Comments\nLa Generalitat de Catalunya va publicar el 6 de juliol de 2018 les bases reguladores de la convocatòria FEDER 2014-2020 eixos 4 i 6 mitjançant l’Ordre PRE/105/2018.\niServeis som empresa col·laboradora de l’Associació Catalana de Municipis (ACM) i tenim una clara voluntat de donar assistència als municipis i ens locals.\niServeis té una experiència demostrada i un coneixement profund en aquest tipus de projectes, per això ens volem posar a la vostra disposició per donar-vos suport en tot el procés de sol·licitud d’aquestes subvencions europees, oferint-vos la nostra experiència i coneixement en la tramitació i gestió d’aquest tipus d’ajuts.\nAquesta convocatòria dels eixos 4 i 6, està dirigida a ajuntaments de més de 20.000 habitants, consells comarcals i diputacions.\nConcretament, l’eix prioritari 4 vol afavorir el pas a una economia baixa en carboni en tots els sectors, mentre que l’objectiu prioritari 6 prioritza la conservació i protecció del medi ambient i la promoció de l’eficiència de recursos.\nEn la darrera convocatòria del FEDER, des d’ iServeis hem donat suport a la tramitació d’aquestes subvencions, arribant a gestionar un total de 14 sol·licituds:\nConsell Comarcal de Ribera d’Ebre\nEn tots aquests casos, des d’iServeis hem dut a terme tant la memòria de la sol·licitud com el control de l’agenda i del projecte en general, la preparació de models i documentació administrativa addicional, l’acompanyament i assessorament en la presa de decisions al llarg de tot el procés, l’entrada de dades a l’aplicació SIFECAT 1420 i, per últim, hem donat resposta als requeriments que s’han anat produint.\nEn cas que hi esteu interessats, podeu posar-vos en contacte amb nosaltres a través del nostre correu electrònic iserveis@iserveis.cat.\nDes d’iServeis volem agrair la confiança que any rere any els ajuntaments, consells comarcals, diputacions i també molt especialment l’Associació Catalana de Municipis, mostren amb la nostra empresa.\nPrevious PostiServeis elabora el 25% dels projectes per desenvolupar Plans de Foment Territorial del Turisme de Catalunya\nNext PostSubvencions estatals per a l’elaboració i implantació de Plans d’igualtat per a Pimes i Entitats


El jutge imputa nou delictes a l'expresident balear Jaume Matas\nEl jutge instructor del "cas Palma Arena" sospita que Jaume Matas ha comès els presumptes delictes de prevaricació, suborn, malversació de cabals públics, apropiació indeguda, falsedat documental, tràfic d'influències, blanqueig de diners, delicte fiscal i electoral. Un total de nou delictes que s'imputen a qui va ser president del Govern Balear i que avui dia resideix als Estats Units.\n30/12/2009 - 12.13 Actualitzat 25/03/2010 - 18.15\nJaume Matas està sent investigat per presumpte enriquiment il·lícit. (Foto: EFE)\nEl jutge també investiga la seva esposa, Maite Areal, per apropiació indeguda, tràfic d'influències, blanqueig de capital i delicte fiscal. El magistrat considera que hi ha sospites que el matrimoni pugui estar involucrat en diferents fets delictius.\nEn la interlocutòria del jutge, es posa de relleu que a l'escorcoll del domicili de Jaume Matas que es va fer la vigília de Nadal es buscava la localització d'una caixa forta de seguretat, que al final no es va trobar. El mateix Matas n'havia negat l'existència.\nMatas ha de declarar davant del jutge el dia 23 de març.


Hi hauria història sense el testimoni dels vençuts? - Coc Ràpid\nHi hauria “història” tal com l’entenem sense l’escriptura?, n’hi hauria sense l’invent de la impremta? … I com ens aproximaríem al coneixement històric sense el testimoni dels vençuts, dels supervivents, dels silenciats pels relats oficials?.\nSabríem de l’holocaust sense supervivents?, sabríem del 1714 si els vençuts no n’haguessin narrat els fets?…\nJa s’han fet sentir les primeres crítiques i desqualificacions de la celebració de la desfeta del 1714, per a uns fou una victòria espanyola sobre uns catalans rebels, per als qui honorem els vençuts és una data rellevant de la nostra història, els efectes de la qual han quallat, tres-cents anys més tard, en la reivindicació d’un Estat propi per a Catalunya.\nSense el coneixement de l’experiència narrada pels vençuts supervivents, la història dels fets que culminaren al 1714 seria la que escrigueren els vencedors, n’hauria perdut la força i l’avui que vivim potser seria un altre.\nHi hauria història sense l’escriptura?, no pas. I sense l’escrit del vençut no seria la història una falsificació dels fets?.\n22 d'agost de 2013 a les 9:38 am\nUn exemple nostrat de tergiversació d’uns fets històrics com és l’objecció de consciència al servei militar a l’Estat espanyol:\nMolt interessants també els enllaços a la mateixa pàgina, per veure fins on pot arribar la tergiversació de la història quan es vol invisibilitzar uns fets objectius.\nNi una paraula (a no ser per intentar “desprestigiar-los” d’una manera “jesuística” [sobtil]) als primers objectors que van existir a l’Estat espanyol: els testimonis de Jehovà [algun d’ells, van arribar a pasar-se fins a 21 anys a penals militars). I ni una paraula als adventistes del setè dia o als menonites que van anar a parar a penals militars pel mateix fet, fins i tot una mica abans que en Pepe Beunza i els seus companys “catòlics [romans]”.\nPel que es veu (ho vaig poder comprovar quan els hi vaig fer l’advertiment del seu error), els de l’ICIP dónen més importància al fet catòlic romà que no pas als fets reals i objectius. No així en Pepe Beunza, que per lo menys fa citació als testimonis de Jehovà.\nL’aleshores president de l’ICIP (el sr. Grasa) no va trobar moment per fer una reunió per parlar sobre l’assumpte. Ara ja no és el president; l’han fet membre del Comité consultiu per l’estat propi, o quelcom de semblant.


Segon dia de retards a Rodalies per una vaga de zel | betevé\nSegon dia de retards als trens de Rodalies i Regionals per una vaga de zel dels maquinistes\nRenfe atribueix les protestes a les demandes salarials del sindicat SEMAF, però els treballadors asseguren que es limiten a complir la normativa, que impedeix circular als trens amb grafits\nRedacció | dimarts, 26 de gener del 2021, a les 10.30\nEls trens de Rodalies i Regionals tornen a circular amb retard aquest dimarts, per segon dia consecutiu. El motiu, segons Renfe, és la vaga de zel encoberta dels maquinistes del sindicat SEMAF per reivindicar millores salarials. Les alteracions en el servei han començat a primera hora del matí, segons ha alertat Rodalies a través de Twitter.\nEls retards afecten les línies de Rodalies R1, R2, R2 Sud, R2 Nord, R3, R4, R7, R8, Rg1, Rt2, R11, R12, R13, R14, R15, R16 i R17.\n— Rodalies Catalunya (@rodalies) January 26, 2021\nEl SEMAF nega que sigui una vaga de zel\nEl sindicat de maquinistes (SEMAF), en canvi, nega que els treballadors estiguin fent una vaga de zel. Asseguren que es limiten a complir la normativa, que impedeix que circulin els trens amb grafits situats en llocs que en comprometen la seguretat. Renfe està obrint expedients disciplinaris als treballadors per la no prestació del servei.\nA conseqüència de la situació, Renfe alerta que es poden produir aglomeracions, ja que hi ha menys trens circulant. Segons la companyia, els maquinistes estan donant per “inútils” combois “que podrien circular amb total seguretat”. Per evitar suprimir freqüències, l’empresa ha explicat que s’ha reduït la capacitat de molts trens, que circulen amb menys vagons. Com que la demanda ha baixat a conseqüència de la pandèmia, Renfe calcula que podrà assumir tota la demanda però adverteix que hi haurà aglomeracions.\nLa companyia ferroviària ha remarcat que porta anys denunciant les conseqüències que els grafits tenen en els trens i ha defensat que habitualment es treuen de la circulació quan les pintades afecten elements de seguretat, com vidres de cabina o finestres d’emergència. Fonts de la l’empresa, però, s’han preguntat per què els maquinistes no donaven per inútil el mateix material a l’octubre, quan asseguren que les pintades eren les mateixes.\nNetejar els grafits va costar 6,5 milions d’euros el 2020\nSegons Renfe, es va pintar més de set vegades cada tren. En total, 68.000 metres quadrats de superfície\n— Rodalies — tren — vaga\nL’AVE de baix cost Barcelona-Madrid arribarà finalment el 23 de juny


L’ACUP i el CIC preparen la participació catalana a la fira: “Asia-Pacific Association for International Education” – Lo Campus diari\nL’ACUP i el CIC preparen la participació catalana a la fira: “Asia-Pacific Association for International Education”\nData publicació 14 febrer 2018 per redacció\nL’Associació Catalana d’Universitats Públiques i el Consell Interuniversitari de Catalunya (CIC) han organitzat un seminari (05/02/2018) sobre el sistema universitari i de recerca de Singapur per preparar la seva participació a l’Asia-Pacific Association for International Education (APAIE), que enguany tindrà lloc a la seva capital dels dies 25 a 29 de març de 2018. Per sisè any consecutiu el sistema universitari català tindrà un estand propi en la que és una de les fires universitàries més importants del món i la principal d’Àsia.\nYeow-Tong Chia, lector sènior d’History Curriculum Education de la facultat d’Educació i Treball Social de la Universitat de Sidney i procedent de la Universitat Nacional de Singapur i Veronica Tan, membre de l’equip de promoció econòmica de l’Ajuntament de Barcelona, van presentar el context històric, polític, econòmic i cultural de Singapur i van exposar les característiques del sistema d’educació superior i les polítiques d’internacionalització d’aquest país.\nEls assistents als seminari, vinculats al sistema universitari català, van concloure que la presentació de Chia i Tan havia resultat molt útil per aprofitar millor la cita del mes de març. L’APAIE és una associació internacional sense ànim de lucre, fundada el 2004 a la Universitat de Corea, a Seül, que agrupa representants universitaris de tretze països o regions d’Àsia-Pacífic. L’Associació té com a objectiu principal assolir una major cooperació entre les institucions acadèmiques d’educació superior, fomentar la investigació i estimular i facilitar l’intercanvi i la internacionalització de l’educació superior a l’Àsia, a les regions del Pacífic i a tot el món, així com promoure i donar suport a la internacionalització de les seves institucions acadèmiques.\nLes universitats de l’ACUP i la Generalitat, amb la voluntat d’impulsar la internacionalització del sistema universitari i de recerca de Catalunya, donaran a conèixer en aquesta fira la seva oferta d’estudis superiors al mercat asiàtic sota la marca Study in Catalonia. L’APAIE ofereix àmplies oportunitats per a educadors i estudiants per intercanviar estratègies i polítiques de mobilitat, desenvolupament i cooperació en temes relacionats amb la internacionalització de les universitats. El certamen, amb més de 100 estands i més de 1.000 delegats de sistemes universitaris d’arreu del món, inclourà entre altres activitats tallers, exposicions, networking events i visites a universitats locals.♦\nLa Col·legiata de Sant Vicenç de Cardona ja és ‘Tresor de la Cultura Cinematogràfica Europea’\nBon Nadal / Bon Nadau / Feliz Navidad / Merry Christmas / Joyeux Noël / Bon Nadal / Bon Nadau / Feli...


Descobrint Copenhagen (Dinamarca) de la millor manera possible: en bicicleta. – Bona Vida\nSegüentEscapada a Menorca. Festes de Maó i platges increïbles\nBonaVida\ton 14 Octubre 2015\nJa ens ho va semblar només trepitjar la capital de Dinamarca. Copenhagen és una ciutat ideal per descobrir en bicicleta. Carrils bicis perfectament senyalitzats i el millor de tot, l’ús intensiu d’aquest tipus de vehicle per part de la majoria dels seus habitants, multiplica per mil les facilitats que trobarem si decidim moure’ns sobre dues rodes.\nEns encanta recórrer la ciutat en bici!\nAqui tothom es desplaça en bici.\nTothom en té, i és molt fàcil llogar-les. Inclús podem triar elèctriques, que faciliten l’esforç físic. Visitem la capital de Dinamarca un parell de vegades, i durant una de les estades fem un intensiu sobre dues rodes. Aprofitem les dues bicicletes que ens ha deixat en Henrik (ens allotgem al seu apartament fent intercanvi de casa) i tot i el respecte que ens causa barrejar-nos entre els danesos, als 5 minuts ja ens sentim prou segurs per anar a qualsevol racó de la ciutat.\nSi ens ve de gust descobrir Copenhagen en bicicleta, res millor que llogar-ne una.\nNygade Street és un dels principals carrers comercials\nLes places sempre són plenes d’aquest tipus de vehicle\nCopenhagen gaudeix d’una activa vida social\nAixò sí, s’han de cumplir les normes bàsiques de circulació i anar indicant amb les mans els nostres girs i parades. Trobarem un munt de llocs on aparcar les bicis, i si són zones molt turístiques i plenes, sempre les podrem deixar recolzades en alguna cantonada, vigilant de no molestar el moviment dels vianants.\nVeiem molts pares portant als seus fills\nLa ciutat és plena de carrils bici\nCom hem dit, la ciutat està preparadíssima per recórrer-la sobre dues rodes, però si hem arribat molt lluny, i l’esforç ens passa factura, res tan senzill com agafar el metro o tren i pujar amb la bici. Hi ha vagons especials per viatjar amb elles.\nJa sigui el centre, o els barris més periférics (Frederiksberg, Norrebro, Østerbro…) ens vam sentir cómodes circulant per tot arreu. Als principals i concorreguts carrers comercials (Stroget i Kompagnistræde) vam preferir aparcar-la i voltar a peu, ja que hi havia massa gent.\nAprofitem les bicletes que ens deixen durant la nostra estada, per conèixer millor la ciutat.\nMolts canals són vorejats per un carril per vianants si un altre de bicicletes\nAlguns punts turístics una mica allunyats del centre, com poden ser la famosa escultura de la Sireneta o el Castell de Roseborg són ideals per arribar en bici. A més de fer servir el vehicle més ecològic possible, ens estalviarem el tiquet del metro o bus, que no són barats precissament.\nTrobarem grans aparcaments per deixar la bici\nTot avantatges i un únic inconvenient en el nostre cas: agulletes al dia següent. Però això ens passa per no tenir la forma física adequada i pensar que ens hem transformat en Miguel Indurain per uns dies… 🙂\nI que podem veure i visitar a Copenhagen? Doncs en un proper post parlarem de com ens ha acollit aquesta magnífica ciutat en diferents èpoques de l’any…\nPosted in: Copenhagen, Dinamarca, Escapades\nTagged in: bicicleta, ciutat, Copenhagen, Dinamarca, Escapades, europa


plaestanydigital.cat | Banyoles Televisió - Més de 300 persones participen a la Festa del carrer i la travessia del Carme de Cornellà del Terri\nLa celebració va començar a les nou del vespre amb aquest sopar que té molta assistència per part de la gent del carrer i la travessia del Carme. Segons ha explicat l’alcalde de Cornellà del Terri, Salvador Coll, aquest esdeveniment té molta tradició i la participació ha estat molt bona.\nDesprés del sopar, la festa va continuar amb ball a càrrec de la Disco mòbil Supersò. Durant la festa es van sortejar diversos obsequis com un xai, un pernil, una caixa de gambes i un menú a un restaurant del municipi per a dues persones.\nLa festa de dissabte va ser la segona part de la celebració del Dia del Carme. El dilluns 16 de juliol es va fer el rés del Rosari davant la Capella de Sant Antoni, a les nou del vespre.


Educació ratifica l'acord per a la recol·locació del professorat dels centres privats-concertats | Valencia Extra\nEducació ratifica l'acord per a la recol·locació del professorat dels centres privats-concertats\nEl conseller d’Educació, Investigació, Cultura i Esport, Vicent Marzà, ha firmat la ratificació de l’acord amb les organitzacions empresarials FECEVAL i Educació i Gestió, així com amb les organitzacions sindicals FSIE-CV, FETE-UGT, STEPV-IV i CCOO-PV, per a la recol·locació del professorat dels centres privats-concertats afectat per la reducció d’unitats o per l’extinció del concert en el centre on exercisca el seu treball.\nEl preacord es va firmar el passat mes de juliol i amb la firma de aquest dilluns ha quedat ratificat i podrà ser aplicat en la seua totalitat, després d’haver finalitzat tota la tramitació administrativa. Per tant, té vigència per al curs 2016-2017 i es podrà prorrogar per a cursos posteriors mentre les parts així ho decidisquen.\nD’aquesta manera, el professorat dels centres concertats està cobert per aquest acord si es generen situacions de reajustaments. D’una banda, pot acollir-se a la recol·locació per mitjà d’una borsa de treball, a la qual recorreran les organitzacions empresarials de l’ensenyament privat-concertat per a contractar personal; d’una altra, poden optar per l’acomiadament amb indemnització.\nTotes les parts fomentaran la borsa de treball per a prevaldre la primera opció de recol·locació. Respecte d’això, s’han pactat actuacions que garanteixen l’accés del professorat a possibles nous llocs de treball, tant en el seu centre d’origen com en altres centres concertats.\nA més, cal recordar que continua vigent la possibilitat de la inclusió voluntària dels treballadors i treballadores en la borsa d’interins de l’ensenyament públic, en els termes que estableix aquesta borsa.\nL’acord compleix amb el compromís que té la Conselleria d’Educació amb el professorat dels centres privats-concertats en què preval la recol·locació i no l’acomiadament amb indemnització.


BarcelonaLa ciutat de Barcelona i les dues regions metropolitanes no entraran dilluns a la fase 1 de desconfinament, amb l'única excepció del Garraf, l'Alt Penedès i el Baix Montseny, que el Govern ha acordat avui plantejar que sí que facin el salt com Girona, Lleida i la Catalunya Central. Per a les tres regions de l'àmbit de Barcelona, però, es dibuixa una fase zero ampliada o "zero i mig", en paraules de la consellera de la Presidència, Meritxell Budó, que ha comparegut amb la consellera de Salut, Alba Vergés, i l'alcaldessa de la capital, Ada Colau, per exposar què implicaria aquest pas intermedi acordat entre Generalitat i Ajuntament i que hauria de ser avalat pel ministeri de Sanitat.\nColau també s'ha referit a les mesures que s'hauran d'aprovar per facilitar el dia a dia dels infants i les seves famílies mentre no reobrin les escoles. "Els drets de la infància han de guanyar priorització", ha assegurat, i ha celebrat que no s'hagi observat cap pujada de contagis vinculada als passeigs infantils: "El que demano com a alcaldessa és que els seus drets es prioritzin i que les escoles no poden ser les últimes del desconfinament". L'alcaldessa ha insistit en la necessitat de buscar alternatives perquè els infants puguin tornar a les escoles o a altres activitats de lleure tan aviat com sigui possible, no només per facilitar la conciliació dels pares, sinó també pensant en la situació de molts infants a la ciutat "perquè no passin sis mesos aïllats o sense gairebé poder sortir", especialment pel que fa a les famílies en una situació més vulnerable, que viuen en una habitació o en un pis sense sortida a l'exterior.\nCovid-19 Barcelona Alba Vergés Ada Colau desonfiament


Tenim la millor solució per a les teves necessitats d'envasat. Posem a la teva disposició 7 màquines diferents perquè puguis envasar el teu producte monodosi, en formats stick pack i sobre pla. I per descomptat, també podem oferir màquines d'envasat secundari com estotjadores, màquines verticals o flowpacks perquè puguis completar la teva línia de producció i donar un impuls al teu producte al punt de venda.\nEficàcia general de l'Equip (OEE) >95%\nQuin envasat necessites?\nPackaging de fàcil obertura i acurada dosificació. Requereix poc material i redueix el volum final, els costos de producció i l'espai d'emmagatzematge. Permet elevades produccions amb un manteniment molt baix.\nAmb 4 soldadures i més prim i flexible, molt còmode d'utilitzar. Permet canvis de format de forma ràpida i fàcil, reduint els temps de parada a la línia de producció. Ideal per llançar mostres o promocions de productes.\nCompleta i agilitza la teva línia de producció amb un envasat secundari en caixa, bossa o flowpack. Recompte unitari i posicionament dins el pack. Possibilitat de shelf-ready-packaging per facilitar la reposició en el lineal.


Per què els experts et recomanen el ioga per millorar la teva salut física i mental\nPer què els experts recomanen el ioga per millorar la salut física i mental\nBarcelona. Dimarts, 4 de juny de 2019. 16:19\nActualitzat Dimarts, 4 de juny de 2019. 18:56\nEs calcula que més de 500 milions de persones practiquen ioga al món, en qualsevol de les seves variants. I la xifra va en augment cada any, com demostren les estadístiques i l'interès que desperta entre persones de totes les edats. Les raons que porten a les persones a apuntar-se a aquesta disciplina mil·lenària són molt variades: per enfortir els músculs, millorar la flexibilitat i l'equilibri, trobar pau espiritual, relaxar-se...\nEn els últims anys s'han realitzat nombrosos estudis per demostrar els seus beneficis per a l'organisme a tots els nivells, però fins ara no s'havia revisat sistemàticament l'efectivitat del ioga per millorar la funció física i la qualitat de vida relacionada amb la salut en una població d'adults que no presentessin cap malaltia o condició específica.\nUn estudi sobre 22 investigacions\nPrecisament aquest és l'objectiu d'un nou estudi dut a terme a la Universitat d'Edimburg i que ha estat publicat per l'Internacional Journal of Behavioral Nutrition and Physical Activity. Els experts van fer una anàlisi estadística per avaluar les troballes combinades de 22 investigacions realitzades fins ara i han comparat els beneficis associats amb el ioga amb els d'altres activitats físiques com caminar o muntar en bicicleta.\nEn total, s'han revisat deu estudis dels Estats Units, quatre d'Austràlia, dos de Taiwan, dos de l'Índia i un del Brasil, l'Iran, el Regne Unit i Portugal. En cada un d'ells, el nombre de participants va variar de 18 a 410 i l'edat mitjana va ser entre 61 i 83 anys. En 15 dels estudis, més del 70% dels participants van ser dones. Es van analitzar vuit tipus de ioga, entre els quals es troben els més populars, com l'Hatha Ioga, el Ioga Iyengar, la pràctica de ioga en cadira (Silver ioga) o el Thai Yoga.\nL'estructura de les classes que es van incloure en la investigació va ser la d'un escalfament, seguit de les postures principals i, finalment, la relaxació, la respiració i la meditació. Entre les postures que es van analitzar s'inclouen les més comunes que es desenvolupen en una classe: la cobra, l'arbre, l'àguila, la llagosta o el gos de cap per avall.\nEls beneficis trobats\nEls resultats demostren que mitjançant la pràctica del ioga es poden aconseguir efectes beneficiosos per a l'equilibri, la flexibilitat del cos, la força de les extremitats inferiors, la depressió, la salut mental, la salut física, la qualitat del son i la vitalitat davant persones que no realitzin cap activitat física.\nQuant a la comparació amb persones que sí que duen a terme un altre tipus d'exercici, es van trobar efectes estadísticament significatius per a la força corporal, la flexibilitat i la depressió. Els beneficis del ioga van resultar tan bons com els d'un altre tipus de pràctiques per millorar la mobilitat, la velocitat en caminar, l'equilibri, l'ansietat i la salut mental.\nPer tant, els investigadors conclouen que la pràctica d'aquesta disciplina que es va originar a l'Índia fa centenars d'anys és una activitat totalment recomanable per als adults per millorar el benestar físic i mental.\nSALUT Tothom hauria d'utilitzar cremes de protecció solar de +50 o no és necessari? El Nacional


Gràcies, senyor Enric Mirambell i Belloc | M. Carme Ribas i Mora* | Necrològiques | El Punt Avui\nGràcies, senyor Enric Mirambell i Belloc Gràcies, senyor Enric Mirambell i Belloc Gràcies, senyor Enric Mirambell i Belloc Gràcies, senyor Enric Mirambell i Belloc + Gràcies, senyor Enric Mirambell i Belloc E-mail\nGràcies, senyor Enric Mirambell i Belloc\nGràcies, senyor Enric Mirambell i Belloc ..\nGràcies, senyor Enric Mirambell i Belloc Gràcies, senyor Enric Mirambell i Belloc Gràcies, senyor Enric Mirambell i Belloc Gràcies, senyor Enric Mirambell i Belloc Gràcies, senyor Enric Mirambell i Belloc E-mail\nEscriure no és fàcil. Això ho mana una mica el cor, com pintar: no tothom pot agafar un pinzell i crear. Em connecto –avui per salut no he engegat l’ordinador fins al migdia– i em trobo amb la trista notícia. Ningú s’espera el traspàs d’una persona de qui no sabies que estava malalta. A mi m’ha sacsejat.\nEns ha deixat el senyor Enric Mirambell i Belloc, cronista oficial de la meva ciutat al Diari de Girona des de l’any 1987. Som molts els gironins que hem après i conegut per la seva ploma com era antigament la nostra ciutat: la gent, els comerços, les tradicions... El seu article arribava puntual cada diumenge –encara aquest últim–, menys quan anava de vacances al juliol al seu estimat Far, a Sant Feliu de Pallerols.\nEl mes de juny del 2015 va ser guardonat amb el premi Joan Saqués i Roca, premi Valvi 2015. En l’acte de lliurament d’aquest guardó la seva figura va ser glosada extraordinàriament per l’exalcalde Joaquim Nadal, que, com a gran historiador que és, podrà escriure sobre ell millor que ningú.\nJo en aquells moments vaig dedicar a Mirambell un article per tots els anys que havia escrit sobre els gironins. Llavors i ara li dono les gràcies per un seu article sobre el meu primer llibre, La Girona que jo estimo. Hi va dedicar boniques paraules a la Granja Mora i als meus pares, als gegants, a les catifes i molts altres aspectes dels quals em vaig sentir molt honorada. Deia que no tenia costum d’anar als bars però col·laborava amb la ciutat. Recordo la seva esposa el dia que va venir a recollir els pins dels gegants. A part d’aquell escrit em va escriure una carta en què desgranava el llibre, una missiva que fins al tancament va estar present a les parets de la granja.\nGirona no ha perdut simplement el seu cronista; ha perdut quelcom més: un veí il·lustre del carrer de Santa Clara, un fill del Barri Vell de Girona, la veu dels records viscuts des de la infantesa. Per la seva ploma han passat centenars de gironins, establiments, institucions, sempre amb respecte total envers els altres. Girona també ha perdut el gran mestre que va ser de molts gironins i gironines que aquest matí a les xarxes li donaven el seu agraïment.\nSenyor Mirambell, permeti’m que li doni les gràcies per tot aquest llegat que ens ha deixat. Aquesta setmana ens sentirem orfes ja que hem perdut la que ha estat la nostra veu al llarg de tants anys. He compartit diari –fugint de tota comparació– amb vostè des del 1989, de manera que el sentia company, i vaig tenir l’honor també de formar part, juntament amb vostè, dels onze gironins enregistrats en el projecte del CRDI- Ajuntament de Girona Testimonis d’un temps, realitzat per l’amic Joan Roura.\nAhir a dos quarts de quatre de la tarda li van dir adeu a la seva parròquia de Santa Susanna del seu barri del Mercadal, l’indret on de petit va fer les seves primeres passes. Molts gironins s’hi van aplegar per donar escalf a la seva família i de segur que no hi haurà faltat una persona que li tenia una estima molt especial, l’enyorat exalcalde Joaquim Nadal i Farreras.\nDescansi en pau, senyor Mirambell.